
Тарихи шәһәрләргә кертемнәр комплекслы нәтиҗә китерә. Бу хакта бүген Татарстан Республикасы Рәисе Рөстәм Миңнеханов РЕБУС 2023: «Тарихи үзәктә төзелеш икътисады» халыкара форумының пленар сессиясендә белдерде. Чара Б.Рәмиев исемендәге ИТ-паркта узды.

Форум шәһәрләрнең тарихи үзәкләрендә бизнесның икътисадый активлыгын арттыру мәсьәләләренә багышланды.

Сессия башланганчы Рөстәм Миңнеханов форум күргәзмәсен карады, анда тарихи территорияләрдә куллану өчен тәкъдим ителгән яңа идеяләр, техник хәл ителешләр һәм төзелеш материаллары тәкъдим ителгән иде.

Форумда катнашучыларны сәламләп, Рөстәм Миңнеханов тарихи шәһәрләрдә төзелеш икътисады мәсьәләләренең мөһимлеген билгеләп үтте. "Дәүләт һәм шәхси девелопмент заманча сыйфатлы объектлар төзүгә күп акча кертә. Алар тарихи үзәктә төзелә. Монда баланс саклау бик мөһим, төзелеш шәһәр халкы өчен файдалы булсын, архитектурага гармонияле туры килсен һәм шул ук вакытта икътисадый яктан аклансын да. Әлбәттә, тарихи шәһәргә кертелгән инвестицияләр озак вакытлы. Дәүләт-хосусый партнерлык механизмнары, территорияләрне үстерүгә яңа алымнар турында профессиональ рәвештә сөйләү һәм нәтиҗәле хәл ителешләр эшләү мөһим", - диде Татарстан Рәисе.

Тарихи территорияләрнең торак пунктлары югары потенциалга ия, аның үсешенә ярдәм итәргә кирәк, дип билгеләп үтте Рөстәм Миңнеханов: «Бу - Татарстанның дәүләт мәдәни сәясәте өстенлекләренең берсе. Республикада 3 ЮНЕСКО Бөтендөнья мәдәни мирасы объекты, 11 төбәк әһәмиятендәге тарихи торак пункт һәм 2 федераль объект бар. Республикада барлыгы 1139 мәдәни мирас объекты саклауга куелган".

Республика Рәисе ассызыклавынча, тарихи шәһәрләргә (Казан, Болгар, Свияжск) кертемнәр, һәйкәлләрне реставрацияләү һәм җәмәгать киңлекләрен төзекләндерү яхшы нәтиҗә бирә. Халыкның уңайлылыгы арту белән бергә, туризм маршрутларының популярлыгы арта, тулаем алганда туристлар агымы үсеш ала, бүген республика елына 4 млн турист кабул итә. Шуңа күрә бу территорияләрнең икътисады да үсә.

Рөстәм Миңнеханов билгеләп үткәнчә, республика тарихи шәһәрләр территориясен шәһәр төзелеше үсеше мәсьәләләрен җайга салу буенча зур юл үткән. "Әгәр барысын да структуралаштыру, оештыру дөрес булса - бу территорияләр җитди инвестиция җәлеп итүчәнлеген йөртә. Ләкин без моңа шунда ук ирешә алмадык. Без белгечләрне җәлеп иттек, кирәкле компетенцияләр булдырдык, бөтен системаны төзедек. Әлбәттә, хаталар да булды, ләкин без, тиешенчә аңлап, алга барырга мөмкинлек бирә торган мохит булдыра алдык", - диде ул.

Татарстан Рәисе тарихи шәһәрләрдә төзелеш проектларын карау буенча даими махсус ведомствоара комиссия эше турында сөйләде. Ул шулай ук ЮНЕСКО белән хезмәттәшлек тәҗрибәсен уңай бәяләде, бу юнәлештә Минтимер Шәймиев алып барган зур эшне билгеләп үтте.

Форумда катнашучыларны РФ Хөкүмәте Рәисе урынбасары Марат Хөснуллин сәламләде. "Без уникаль тарихи архитектура һәйкәлләрен мөмкин кадәр башлангыч хәлендә сакларга, бу мирасны гомумшәһәр мохитенә дөрес интеграцияләргә тиешбез. Чара Казанда очраклы гына узмый. Татарстан башкаласының үзәкне үстерүдә уңышлы тәҗрибәсе бар", - диде вице-премьер.

Форум темасының актуальлеген Ханчжоу (КХР) шәһәре вице-мэры Сан Сюдонг та билгеләп үтте. Ул ассызыклаганча, Казан һәм Ханчжоуның бай тарихи һәм мәдәни мирасы бар. "Форум һәм безнең нык дуслыгыбыз архитектура һәйкәлләрен саклау һәм куллану өлкәсендә алга таба үзара файдалы хезмәттәшлеккә ярдәм итәр дип өметләнәм", - дип өстәде Кытай шәһәре вице-мэры.

Сессия кысаларында шәһәрләрнең тарихи үзәкләрендә төзелеш һәм реновациянең яңа бәхәсле мисаллары каралды. Фикер алышуда РФ Төзелеш һәм ТКХ министры урынбасары Сергей Музыченко, Дәүләт Думасының Төзелеш һәм ТКХ комитеты рәисе Сергей Пахомов, Казан мэры Илсур Метшин, Россия Архитекторлар берлеге президенты Николай Шумаков, шулай ук илнең төрле төбәкләре вәкилләре катнашты.
Рөстәм Миңнеханов: Без тарихи шәһәрләребезгә инвестицияләрнең комплекслы нәтиҗәлелеген күрәбез